Maak jou reg vir ŉ brandstofprysskokArgieffoto ter illustrasie (Foto: Karen Sandison/African News Agency) Die Automobiel-Assosiasie (AA) voorspel dat brandstofpryse teen volgende maand skerp gaan styg weens die hoër algemene brandstofheffings wat dán in werking tree. Dít tesame met stygende internasionale petroleumpryse vererger deur ’n dalende rand-dollar-wisselkoers skets ŉ somber prentjie vir plaaslike brandstofpryse. “Soos sake vandag staan, sal petrol met 90 sent per liter, diesel met 66 sent per liter en paraffien met 62 sent per liter styg,” het die AA Maandag in ’n verklaring gesê. Dié verwagte stygings sluit egter nié die algemene brandstofheffings en die heffing vir die Padongelukkefonds (POF) wat Tito Mboweni, die minister van finansies, verlede maand in sy begrotingsrede aangekondig het in nie. Dié heffings tree op 7 April in werking, “Binne die huidige scenario tesame met die heffings sal die prys van petrol na verwagting met R1-16 per liter en dié van diesel met 92 sent per liter styg.” Met dié verwagte verhogings in ag geneem kos ŉ liter 95-oktaan (tans R16,32 per liter) voortaan R17,48 per liter, waarvan R6,10, sowat 35%, belasting is. Die prys van diesel (tans R14,12 per liter) styg tot R15,04 waarvan R5,96, sowat 40%, belasting is. Die AA sê die regering kan nie langer die gevolge van ernstige stygings in brandstofpryse ignoreer nie en behoort dringend te besin oor die druk op verbruikers wat sukkel om finansieel kop bo water te hou.